Tror Norwegian kan bli medlem av flyallianse
Det er CAPA - Centre for Aviation som skriver dette på sine nettsider. Analyseselskapet, som er et av de ledende i verden innenfor luftfart, mener Norwegian har gjort seg svært attraktiv for ulike beilere etter at de annonserte sine planer for massive flykjøp. CAPA legger særlig vekt på at det norske selskapet fra 2013 også vil satse på langflyging på tvers av kontinenter, i tillegg til et stadig utvidet rutenett i Europa. - Norwegian er raskt i ferd med å gjøre seg selv til et av de mest attraktive uavhengige selskapene i markedet, skriver CAPA.CAPA ser for seg at selskapet etter hvert kan bli tilbudt å bli en del av den av de tre store verdensomspennende flyalliansene, oneworld, Star Alliance, eller Sky Team, med sistnevnte som mest aktuell. Dette fordi SAS er medlem av Star Alliance og Finnair er medlem av oneworld. Selv om CAPA også nevner grunner for at heller ikke Sky Team nødvendigvis trenger å være interessert i å få Norwegian med på laget, mener de at frykten hos alle tre for at en av konkurrentene tegner avtale med Bjørn Kjos og co kan i seg selv føre til at en av dem gjør det. Analyseselskapet spekulerer også i at dersom det ikke blir noe av, så kan de komme til å inngå samarbeid med noen av de store flyselskapene i gulfen, som Etihad, Emirates eller Qatar Airways, i stedet. Særlig de to siste mener de kan ha interesse av å få en partner i Nord-Europa, ettersom Etihad allerede er medeier av airberlin. Et samarbeid med Norwegian vil styrke gulfselskapene særlig i konkurransen om det tyske og franske markedet, mener CAPA.Vilis Eizentas er analytiker i Terra Markets, og har Norwegian som et av sine dekningsområder. Han mener det er vanskelig å ha en oppfattning om dette er noe Norwegian selv ønsker, all den tid de ikke har pratet offentlig om det. - Men jeg vil ikke utelukke at dette kan være interessant for dem når de fra 2013 starter interkontinentale flyvninger. Da kan slikt samarbeid bli mer attraktivt, sier Eizentas til VG Nett. Samtidig presiserer han at de såkalte lavprisselskapene ofte ønsker å kjøre sitt eget løp, fordi det kan gjøre det enklere å holde prisene nede. - Ryanair har jo for eksempel sagt at de er veldig imot dette. Professor Frode Steen ved Norges Handelshøyskole har i flere år fulgt luftfarten tett. Han har ikke tro på at Norwegian vil være interessert i å gå inn i en av alliansene selv om alliansene kanskje skulle finne selskapet attraktivt. - Det er for så vidt en interessant tanke, men det vil overraske meg veldig om de gjør dette. De kan kanskje oppnå mer etterspørsel, men det vil også trolig føre til mer kostnader i forbindelse med for eksempel gjennomgående bagasje. Da har jeg mer tro på at de kan finne på å samarbeide med noen av gulfselskapene. Det kan rett og slett handle om å få bedre rutenettverk, og det er en langt mindre beslutning, sier Steen.Ifølge kommunikasjonsdirektør Anne-Sissel Skånvik i Norwegian har det ikke vært spesielt aktuelt å diskutere medlemskap i allianser frem til nå. - Men i denne bransjen skal man aldri stenge døren nå i forhold til at ting kan endre seg i fremtiden. Det som i alle fall er klinkende klart er at vi ikke vil begi oss inn på noe som fordyrer tilbudet til kundene og øker kostnadene til selskapet. Som kjent er det ingenting som er «gratis» - enten det er bonusprogrammer eller allianser, sier Skånvik til VG Nett. Hun opplyser at Norwegian har hatt mye besøk på kontoret den siste tiden, men at det så langt ikke har fått noe frieri verken fra flyallianser, eller selskaper i gulfen, eller andre steder. - Vi har tidligere hatt en god dialog med Finnair, men der møtte vi på en del systemmessige utfordringer. Blant annet snakket ikke IT-systemene våre godt sammen, så det har ikke blitt noe av. Uansett hva som skjer mener CAPA at det ikke er et alternativ for Norwegian å stå på stedet hvil. De omtaler selskapet som det mest suksessfulle og hurtigst voksende i Europa de siste årene, og at det skyldes at de har hatt en strategi om å aldri «stå i ro».
Etter at Norwegian nylig annonserte kjøp av 222 nye fly, tror analyseselskap at Norwegian kan bli det første såkalte lavprisselskapet til å bli medlem i en av de store flyalliansene.